Dag 30 - KiesKerk
Dag 30 – Wees lief vir mekaar
Die beste manier om U lief te hê
is om ander lief te hê
Laat ons U raaksien in almal wat ons ontmoet
En onthou dat U vir ons sondes gesterf het
En vir hulle s'n
Laat ons hulle liefhê
Soos U hulle liefhet
Liefdevolle God, U is die bron van ware liefde en van volkome aanvaarding.
Deur die krag van die Heilige Gees gebruik U ons as instrumente van u liefde in hierdie wêreld.
Leer ons hoe om fyn ingestel te wees op die nood van elkeen wat ons naaste is: familie, vriende, kennisse en vreemdelinge.
Mag ons u hande en voete wees wat die liefde uitdeel wat ons van U ontvang. Amen.
Wat, sê ons, is liefde?
Hoe lyk liefde vir julle? Anders gestel: Wat, sê julle, is liefde?
Kry 'n vel papier en skryf neer hoe julle liefde sal beskryf. Hier is 'n paar woorde om te help as julle vashaak: onvoorwaardelik, vergewensgesind, genadig, genesend. En hoe kan julle mekaar help om beter lief te hê? Dink julle daar is 'n goeie voorbeeld wat vir ons wys wat liefde werklik is? Jesus het 'n voorbeeld geleef van hoe liefde lyk. Hoe sal julle Jesus se liefde omskryf? Hoe lyk liefde prakties in die wêreld waarin ons leef? Kyk hoe Jesus opgetree het en doen wat Hy gedoen het.
In Johannes se eerste brief lees ons: "As dit is hoe God sy liefde aan ons bewys het, behoort ons mekaar ook lief te hê." Wat beteken dit vir die manier waarop ons in ons huise leef? Liefde is 'n besluit, 'n keuse wat jy maak. Dit is nie net 'n lekker gevoel in jou maag nie, want dit kan jy ook kry as jy te veel sjokolade geëet het.
Kom ons kies om vandag vir mekaar lief te wees en dit met ons dade duidelik te wys.
Ons hoor gereeld dat God in ons harte woon. Dit is eintlik 'n vreemde beeld, want God het nie 'n huisie in ons harte nie. Hoe woon God dan daar? Dis eintlik baie eenvouding. God se liefde is in ons en só is God deel van ons hele lewe. Omdat God deel is van ons hele lewe, moet alles wat ons doen dit wys. Jesus herinner ons dat liefde 'n doen-woord is.
Die afgelope 30 dae het ons oor liefde en omgee gesels. Ek wonder waarom Jesus ons so baie daaraan herinner om mekaar lief te hê en vir mekaar om te gee. Wat dink jy?
Leer 1 Johannes 4:12 saam met bewegings uit jou kop.
Skryf 'n klomp liefdesdade wat julle in die laaste paar dae van hierdie grendeltyd kan doen op stukkies papier neer. Sit dit alles saam in 'n houer. Haal elke aand een papiertjie uit en doen daardie liefdesdaad die volgende dag vir mekaar.
Versier 'n spieël in julle huis met 'n klomp hartjies. Jy kan die hartjies uit afvalpapier knip of met 'n witbordkoki op die spieël teken. Elke keer as jy in die spieël kyk, kan jy onthou dat God se liefde in jou is.
– Hoe lyk jou Godsbeeld? Dit wil sê, wie of wat is God vir jou? Vader, Moeder, Vriend, Onderwyser, Gids, Natuur, See … Wat simboliseer God vir jou?